Boriss Akunin (kodanikunimega Grigol  Tšhartišvili) s. 1956 on gruusia päritolu Vene kirjaniku pseudonüüm. Tšhartišvili on tuntud esseist, tõlkija, stsenarist ja kriminaalromaanide autor. Õppis Moskva Riiklikus Ülikoolis Aasia ja Aafrika instituudis japanoloogiat. Tema teoste tuntumaid kirjanduslikke tegelaskujusid on Erast Fandorin, nunn Pelagia ja Nicholas Fandorin. 29. aprillil 2009 omistati kirjanikule neljanda klassi Tõusva Päikese Orden. Pseudonüüm Akunin on jaapanikeelne sõna, mis tähendab "kurikaela".    Boriss Akuniniga on võimalik  kohtuda laupäeval, 28. mail 2011 kell 17. Kirjanikuga vestleb Tallinnas Kirjanike Maja musta laega saalis David Vseviov.  Akuninilt on eesti keeles kirjastuse Tänapäev abiga ilmunud 18 teost, alates Erast Fandorini uurimuste esimesest raamatust «Azazel» (e. k. 2003, tlk Jüri Ojamaa), kuni kaasaega asetuvate romaanideni, millel kangelaseks Erast Fandorini lapselaps, briti ajaloolane Nicholas Fandorin - näiteks «F. M» (e. k. 2010, tlk Veronika Einberg), kus tegevus keerleb Fjodor Dostojevski senitundmatu  käsikirja ümber.